Palmotići

**Palmotići** (ital.: *Palmotta*), hrvatska plemićka porodica, jedna od najuglednijih starih patricijskih porodica iz Dubrovačke republike. Mnogi njeni članovi bili su na visokim državnim funkcijama, a bili su i pomorci, brodovlasnici, trgovci, diplomati, te poznati književnici.

## Porodična historija 
[mini|200px|Ceremonijalni mač dubrovačkog kneza, poklon kralja [Matija Korvin|Matije Korvina, kojeg je 1466. u Dubrovnik donio Dživo Palmotić]]

Svoje porijeklo Palmotići vuku najvjerovatnije sa područja srednjovjekovne Humske zemlje, odnosno Zahumlja. U sačuvanim dubrovačkim dokumentima se članovi porodice prvi put pominju u 13. vijeku. Oni potiču od Palma de Balislava, plemića koji se u dokumentima pominje u periodu 1282-1295. i čija je porodica u to vrijeme bila jedna od najuglednijih u Dubrovačkoj republici. Njegovi preci su se, prema dubrovačkim hroničarima, doselili godine 1157. i nazivali su se Balislava, odnosno Boleslavić. Njegovi sinovi Džore (Juraj), Vito i Andrija prvi su imali prezime de Palmota, odnosno Palmotić.

U dvjestogodišnjem periodu između 1440. i 1640. godine bilo je ukupno je 46 članova porodice u Velikom vijeću Republike, organu kojeg su sačinjavali svi punoljetni patriciji. U istom periodu Palmotići su 67 puta izabrani u Vijeće umoljenih, odnosno za senatore, a 34 ih je bilo članova Malog vijeća. Za dubrovačkog kneza, najvišeg državnog funkcionera, čiji je mandat trajao samo jedan mjesec, birani su 42 puta. 
 
U 15. vijeku Palmotići su jedna od samo 33 preostale vlasteoske familije na području Dubrovačke republike. Proces izumiranja dubrovačkog plemstva nastavio se, pa su u 17. vijeku opstale samo 24 porodice, među kojima i Palmotići. Oni u tom periodu dostižu svoj vrhunac, ističući se posebno svojim književnim djelima.

Mnogi članovi porodice bili su diplomati i vršili razne funkcije na brojnim vladarskim dvorovima u tada poznatom svijetu. Jednom od njih, Dživu (Ivanu) Palmotiću, ambasadoru u Budimu, pripala je čast da ceremonijalni mač, poklon hrvatsko-ugarskog kralja Matije Korvina dubrovačkom knezu, lično dopremi 1466. godine iz Budima u Dubrovnik. Grb porodice Palmotić od tada sadrži prikaz mača.

Porodica je imala nekoliko grana, kojih se u 17. vijeku pominje šest, i koje su bile različito politički orijentisane. Najduže se održala grana koju je formirao Ivan Jakovljev Palmotić s nadimkom Dionorić (živio 1569-1647), čiji potomci su preuzeli i nosili taj nadimak u prezimenu.

Proces izumiranja dubrovačkih aristokratskih familija zahvatio je intenzivno u drugoj polovini 17. vijeka i Palmotiće. U velikom zemljotresu, koji je 1667. pogodio Dubrovnik, stradali su žena i djeca Jakete (Jakova) Palmotića Dionorića, posljednjeg muškog člana porodice, koji se tada kao poslanik nalazio u Carigradu. Do početka 18. vijeka živjela je od članova porodice samo Jelena Palmotić, čijom smrću 1709. godine se ugasila ta ugledna dubrovačka plemićka familija. 

## Najpoznatiji članovi porodice 
Najpoznatiji članovi porodice u periodu od nekoliko vijekova bili su:
* Dživo/Ivan (ital.: *Giovanni*), diplomat, živio u 16. vijeku
* Džono/Junije (ital.: *Giunio*), (*7. novembra 1607 – †između 29. juna i 6. jula 1657.), hrvatski barokni pjesnik i dramatičar
* Džore/Juraj (ital.: *Giorgio*), (1606-1675), Junijev brat, bio političar i dramatičar
* Jaketa/Jakov Dionorić Palmotić (ital.: *Giacomo*), (*1623 – †22. februara 1680), diplomat i književnik

## Također pogledajte 
* Dubrovačko plemstvo
* Historija Dubrovnika
* Historija Hrvatske

## Vanjski linkovi 
* Palmotići u Hrvatskoj enciklopediji Leksikografskog zavoda „Miroslav Krleža“
* Balislava (Boleslavić) – dubrovačka plemićka porodica iz koje nastaje porodica Palmotić
* Palmotići – jedna od 33 dubrovačke vlasteoske porodice u 15. vijeku
* Dživo Palmotić donio je knežev ceremonijalni mač, poklon kralja Matije Korvina, u Dubrovnik
* Jaketa Dionorić Palmotić, dubrovački književnik, umro 1680.

Kategorija:Dubrovačko plemstvo
Kategorija:Historija Hrvatske